

OGRES NOVADA PAŠVALDĪBA

Reģ.Nr.90000024455, Brīvības iela 33, Ogre, Ogres nov., LV-5001

tālrunis 65071160, e-pasts: ogredome@ogresnovads.lv, www.ogresnovads.lv

PAŠVALDĪBAS DOMES SĒDES PROTOKOLA IZRAKSTS

|  |  |  |
| --- | --- | --- |
| Ogrē, Brīvības ielā 33 | **Nr.5** | 2025. gada 28. augustā |

**13.**

**Par Ogres novada pašvaldības iekšējo noteikumu Nr.11/2025 “Ogres novada pašvaldības balva “Par izcilu kopdarbu izglītībā”” izdošanu**

Pedagogs ir viena no sabiedrībai nozīmīgākajām profesijām, kas tieši ietekmē nākotnes paaudžu vērtības, zināšanas un prasmes. Mūsdienu izglītības vide pieprasa no skolotājiem ne tikai augstu profesionālo kompetenci, bet arī spēju iedvesmot, virzīt pārmaiņas, sadarboties ar kolēģiem, iesaistīt vecākus un sabiedrību, kā arī nepārtraukti pilnveidoties pašiem.

Lai izteiktu atzinību un godinātu pedagogus, kuri savā izglītības iestādē demonstrējuši izcilu kopdarbu izglītībā, ieviesuši uzlabojumus pedagoģiskajā darbībā, īstenojuši kolēģu sadarbību un mācīšanos, kā arī ietekmējuši izglītības kvalitāti pozitīvā virzienā, sagatavots Ogres novada pašvaldības iekšējo noteikumu “Ogres novada pašvaldības balva “Par izcilu kopdarbu izglītībā”” (turpmāk – Noteikumi) projekts.

Balvas piešķiršanas mērķis ir sekmēt izcila kopdarba attīstību Ogres novada izglītības iestādēs, pamanot, izceļot un cildinot izglītības iestāžu pedagogu un vadības komandas, kuru kopdarbs veicina pozitīvu un vērtīgu mācību pieredzi un sasniegumus katram bērnam.

Balvu plānots piešķirt Ogres novada vispārējās izglītības iestāžu, profesionālās ievirzes un profesionālās izglītības iestāžu (turpmāk - izglītības iestāde) pedagogiem par darbu komandās, kuras veidotas, lai uzlabotu katram bērnam pozitīvu un vērtīgu mācību pieredzi, un vadības komandām, kuras sekmējušas pedagogu kopdarbu mācību procesa uzlabošanai.

Balvas saņemšanai pedagogu komandas izvirzīs izglītības iestādes, iesniedzot Ogres novada Izglītības pārvaldei (turpmāk – Izglītības pārvalde) motivētu pieteikumu un vadības komandas izvirzīs Izglītības pārvaldes vadītājs vai Izglītības pārvaldes nodaļu vadītāji.

Balvas pasniegšanas svinīgais pasākums plānots katru gadu oktobrī, kad tiek svinēta Skolotāju diena, un to organizēs Izglītības pārvalde, nosakot pasākuma norises datumu, vietu un laiku.

Ņemot vērā minēto, un pamatojoties uz Pašvaldību likuma 50. panta pirmo daļu, Valsts pārvaldes iekārtas likuma 72. panta pirmās daļas 2. punktu un 73. panta pirmās daļas 4. punktu,

**balsojot: ar 21 balsi "Par" (Andris Krauja, Artūrs Mangulis, Atvars Lakstīgala, Dace Kļaviņa, Dace Veiliņa, Dzirkstīte Žindiga, Gints Sīviņš, Ilmārs Zemnieks, Iluta Jansone, Jānis Iklāvs, Kārlis Ansons, Kārlis Avotiņš, Mariss Martinsons, Matīss Mežaks, Pāvels Kotāns, Raivis Rubīns, Raivis Ūzuls, Rūdolfs Kudļa, Santa Ločmele, Sarmīte Ozoliņa, Uldis Skudra), "Pret" – nav, "Atturas" – nav, "Nepiedalās" – nav,**

Ogres novada pašvaldības dome **NOLEMJ:**

1. **Izdot** Ogres novada pašvaldības 2025. gada 28. augusta iekšējos noteikumus Nr.11/2025 “Ogres novada pašvaldības balva “Par izcilu kopdarbu izglītībā”” (pielikumā).
2. **Kontroli par lēmuma izpildi uzdot** Ogres novada pašvaldības izpilddirektoram.

(Sēdes vadītāja,

domes priekšsēdētāja vietnieka A. Kraujas paraksts)